C 491/2
EL
Επίσημη Εφημερίδα της Ευρωπαϊκής Ένωσης
23.12.2022
Εκφράζουμε την ικανοποίησή μας για τα αποτελέσματα της Διάσκεψης για το μέλλον της Ευρώπης (1), η οποία αποτέλεσε ένα εμπνευσμένο και επιτυχημένο πείραμα για τη διαβουλευτική δημοκρατία.
Προκειμένου να ανταποκριθούν στις προσδοκίες των πολιτών, τα θεσμικά όργανα θα συνεχίσουν να εξασφαλίζουν ταχεία και αποτελεσματική συνέχεια στις συστάσεις της Διάσκεψης, το καθένα στο πλαίσιο των αρμοδιοτήτων του.
Πολλές προτάσεις της Διάσκεψης αντικατοπτρίζονται στο πρόγραμμα εργασίας της Επιτροπής για το 2023 και δεσμευόμαστε από κοινού να δώσουμε σε αυτές ιδιαίτερη προσοχή.
Με την παρούσα κοινή δήλωση, αναδεικνύουμε τις βασικές νομοθετικές προτάσεις (2) για τις οποίες τα τρία θεσμικά μας όργανα θα καταβάλουν κάθε δυνατή προσπάθεια.
Η υλοποίηση αυτών των προτεραιοτήτων θα είναι ακόμη πιο σημαντική ενόψει των ευρωπαϊκών εκλογών του 2024, όταν οι πολίτες θα αξιολογήσουν τον τρόπο με τον οποίο η ΕΕ θα έχει ανταποκριθεί στις τρέχουσες προκλήσεις.
Στις προτάσεις αυτές περιλαμβάνονται τόσο οι νομοθετικές πρωτοβουλίες που βρίσκονται επί του παρόντος στα χέρια των συννομοθετών όσο και εκείνες που η Ευρωπαϊκή Επιτροπή θα υποβάλει έως το τέλος του 2023.
Τα τρία θεσμικά όργανα συμφωνούν να δώσουν ύψιστη προτεραιότητα το 2023 και μέχρι το τέλος της κοινοβουλευτικής περιόδου το 2024 στους ακόλουθους στόχους πολιτικής: 1.
Για την υλοποίηση της Ευρωπαϊκής Πράσινης Συμφωνίας και του στόχου της για κλιματική ουδετερότητα έως το 2050, παρά τις δυσμενείς γεωπολιτικές συνθήκες, θα εργαστούμε για την επιτάχυνση της πράσινης και δίκαιης μετάβασης ως βασικού μέρους της λύσης για την ενεργειακή ασφάλεια και τις υψηλές τιμές της ενέργειας, καθώς και για την αντιμετώπιση των ανησυχιών σχετικά με την επισιτιστική ασφάλεια.
Θα αναλάβουμε δράση για την ταχεία ολοκλήρωση των εργασιών σχετικά με τη δέσμη μέτρων Fit for 55 για την επίτευξη των στόχων μείωσης για το 2030, και παράλληλα θα ενισχύσουμε τη φιλοδοξία μας για την επίτευξη των στόχων του REPowerEU σχετικά με τη σταδιακή κατάργηση της εξάρτησης από τα ρωσικά ορυκτά καύσιμα και την προώθηση των ανανεώσιμων πηγών ενέργειας στην Ευρώπη.
Θα δώσουμε προτεραιότητα στην αναμόρφωση της αγοράς ηλεκτρικής ενέργειας της ΕΕ, στην επανεκκίνηση της αγοράς υδρογόνου της ΕΕ και στην ταχύτερη ανάπτυξη των ανανεώσιμων πηγών ενέργειας.
Θα δώσουμε προσοχή στην αποκατάσταση και την προστασία της βιοποικιλότητας, στην υγεία των εδαφών, στον περιορισμό της ρύπανσης των υδάτων και του αέρα και της ρύπανσης από μικροπλαστικά, καθώς και στην αντιμετώπιση του περιβαλλοντικού εγκλήματος.
Με στόχο την οικοδόμηση κυκλικής οικονομίας, θα προσπαθήσουμε να επιτύχουμε αποτελέσματα όσον αφορά το δικαίωμα επισκευής, τον βιώσιμο σχεδιασμό των προϊόντων, την αντιμετώπιση του ζητήματος των απορριμμάτων συσκευασίας και τη διασφάλιση ότι οι καταναλωτές θα διαθέτουν τη σωστή πληροφόρηση όσον αφορά τους οικολογικούς ισχυρισμούς.
Θα αναλάβουμε δράση για τη θέσπιση περαιτέρω μέτρων για το κλίμα, ιδίως όσον αφορά τις εκπομπές και τη ρύπανση από τις μεταφορές, τον οικολογικό προσανατολισμό των εμπορευματικών μεταφορών, καθώς και την πιστοποίηση αφαίρεσης άνθρακα.
Θα δώσουμε προτεραιότητα στη μείωση των αποβλήτων και των περιβαλλοντικών τους επιπτώσεων. 2.
Για την επίτευξη της ψηφιακής μετάβασης και την ενίσχυση της ανθεκτικότητας της ΕΕ, θα επικεντρωθούμε στη μείωση της χρήσης των πόρων και των περιβαλλοντικών και κλιματικών επιπτώσεων, στην ενίσχυση του ηγετικού ρόλου της Ευρώπης στις πρωτοπόρες τεχνολογίες, στην ασφάλεια του εφοδιασμού, στην ανταγωνιστικότητα και την ανθεκτικότητα, στη στήριξη των σχετικών ψηφιακών δεξιοτήτων και στην επιδίωξη ανθρωποκεντρικής προσέγγισης.
Θα εστιάσουμε την προσοχή μας στις εκκρεμείς προτάσεις για την τεχνητή νοημοσύνη, την πρόσβαση σε δεδομένα και τη χρήση αυτών, την κυβερνοανθεκτικότητα και την κυβερνοασφάλεια, καθώς και την ενίσχυση της αμυντικής μας βιομηχανίας.
Για να εξασφαλιστεί επαρκής και διαφοροποιημένος εφοδιασμός για τη διττή μετάβαση, θα δώσουμε προτεραιότητα σε μέτρα για τις κρίσιμες πρώτες ύλες και τις σπάνιες γαίες, καθώς και για τους ημιαγωγούς.
Για να ενθαρρύνουμε τις καινοτόμες τεχνολογίες, θα αναλάβουμε δράση σχετικά με το κανονιστικό πλαίσιο για το σύστημα hyperloop, το νέο πρόγραμμα πολιτικής για το ραδιοφάσμα και την ασφαλή διαστημική επικοινωνία.
Θα αναλάβουμε δράση στον κοινό ευρωπαϊκό χώρο δεδομένων κινητικότητας.
Θα ενισχύσουμε την ενιαία αγορά —ένα από τα σημαντικότερα πλεονεκτήματά μας—, μεταξύ άλλων καταβάλλοντας προσπάθειες όσον αφορά το μέσο αντιμετώπισης έκτακτων αναγκών στην ενιαία αγορά και τη βελτίωση των συνθηκών εργασίας σε πλατφόρμες.
Θα εργαστούμε επίσης προς την κατεύθυνση νέων αποτελεσματικών κανόνων για τα διπλώματα ευρεσιτεχνίας και θα στηρίξουμε τις ΜΜΕ σε δύσκολους καιρούς, μεταξύ άλλων μέσω αναθεωρημένων κανόνων για τις καθυστερήσεις πληρωμών. 3.
Όσον αφορά στη διαμόρφωση μιας οικονομίας στην υπηρεσία των ανθρώπων, θα εντείνουμε τις προσπάθειες για την τόνωση της ανταγωνιστικότητας, τη διασφάλιση της ανάπτυξης και τη δημιουργία ευκαιριών απασχόλησης για τους ευρωπαίους πολίτες.
Θα επικεντρωθούμε ιδίως στη νεολαία και στην ανάπτυξη σχετικών δεξιοτήτων.
Θα εξαλείψουμε τα εμπόδια και τις επιβαρύνσεις που αποτελούν τροχοπέδη για τις μικρές επιχειρήσεις μας.
Θα αναλάβουμε δράση για να προωθήσουμε δέσμη μέτρων αρωγής για τις ΜΜΕ και για τη στήριξη και την ανακούφιση των επιχειρήσεων, μεταξύ άλλων μέσω της ευκολότερης πρόσβασης σε κεφάλαια και δεδομένα, γρήγορων και καινοτόμων λύσεων πληρωμών και εξορθολογισμένων κανόνων για την αφερεγγυότητα.
Θα συνεχίσουμε να δίνουμε προτεραιότητα στην εφαρμογή του ευρωπαϊκού πυλώνα κοινωνικών δικαιωμάτων και της δήλωσης της συνόδου κορυφής του Πόρτο, και θα λάβουμε περαιτέρω μέτρα για να διασφαλίσουμε ότι σε όλες τις δράσεις μας λαμβάνεται υπόψη η κοινωνική διάσταση, συμπεριλαμβανομένου του δικαιώματος στην αποσύνδεση και της εξάλειψης του μισθολογικού χάσματος μεταξύ των φύλων.
Θα εργαστούμε για την ταχεία επίτευξη συμφωνίας σχετικά με τον συντονισμό των συστημάτων κοινωνικής ασφάλισης με σκοπό τη στήριξη της κινητικότητας του εργατικού δυναμικού, καθώς και σχετικά με την ασφάλιση των καταθέσεων, τη βιώσιμη εταιρική διακυβέρνηση, την καταπολέμηση της νομιμοποίησης εσόδων από παράνομες δραστηριότητες και την απαγόρευση των προϊόντων που παράγονται με καταναγκαστική εργασία.
Θα δώσουμε τη δέουσα προσοχή στην επανεξέταση της οικονομικής διακυβέρνησης της ΕΕ για να εξασφαλίσουμε ότι λειτουργεί με τρόπο υποστηρικτικό προς τις οικονομίες της ΕΕ και των κρατών μελών, και θα εργαστούμε για την ενίσχυση των κεφαλαιαγορών και του ρόλου του ευρώ, συμπεριλαμβανομένου του ψηφιακού ευρώ, καθώς και για την ολοκλήρωση της Τραπεζικής Ένωσης.
Θα προσπαθήσουμε να επιτύχουμε πρόοδο όσον αφορά την παγκόσμια φορολογική μεταρρύθμιση.
Για να στηρίξουμε τη βιώσιμη ανάπτυξη σε παγκόσμιο επίπεδο, θα εργαστούμε για την ταχεία επίτευξη συμφωνίας σχετικά με το σύστημα γενικευμένων δασμολογικών προτιμήσεων και τη μεταρρύθμιση του τελωνειακού κώδικα.
(1) Διάσκεψη για το μέλλον της Ευρώπης — Έκθεση για τα τελικά αποτελέσματα, η οποία διατίθεται στη διεύθυνση https://futureu.europa.eu/el/ pages/reporting (2) Στο πλαίσιο της συνήθους νομοθετικής διαδικασίας